Curs 6 
13 noiembrie 


LOGICĂ 


Funcţiile limbajului 


Precizări 

Diversitatea domeniilor din care provin specialişti preocupaţi de 
analiza limbajului, ca şi orientările diferite ale acestora, au ca efect 
identificarea unui număr mai mare sau mai mic de funcţii de la un 
specialist la altul (la unii apar douăsprezece sau mai multe funcţii). De 
asemenea, vom găsi diferite denumiri pentru aceste funcţii. 

Din perspectiva analizei logice a limbajului, ne vom raporta la un 
număr redus de funcţii, repartizate în minimum două categorii: funcţii 
semantice (roluri ale limbajului care se bazează pe sensul semnelor) şi 
funcţii pragmatice (care se manifestă pe fondul felului în care oamenii 
utilizează limbajul, îl valorifică. 


O analiză logică fundamentală asupra limbajului presupune 
discutarea lui din trei perspective distincte: 

- perspectiva sintactică; aceasta presupune tratarea semnelor 
independent de sensul lor, numai din perspectiva regulilor după care se 
pot ele combina; 

- perspectiva semantică, în care accentul cade pe sensul 
semnelor; 

- perspectiva pragmatică, legată de utilizarea semnelor. 

Ţinind seama de raportul gîndire-limbaj, de rolul general al 
limbajului în raport cu gîndirea, rolul de instrument prin care gîndirea ia 
naştere şi de instrument de comunicare a gîndurilor, rezultă dovă functii 
de natură semantică: 


1. Funcţia informativ-descriptivă 

Această funcţie ţine de faptul că, prin intermediul cuvintelor, noi 
exprimăm, exteriorizăm informaţii, adică prezentăm proprietăţi ale 
diferitelor obiecte, descriem situaţii etc. 

Această funcţie este considerată la nivelul acelor enunţuri pe care 
logicienii le numesc propoziţii autentice (ex: "Tabla este neagră.") O astfel 
de propoziţie prezintă o proprietate a unui obiect. Enunţurile de acest fel 
se mai numesc şi propoziţii cognitive, deoarece proprietăţile pe care le 
exprimă sau conţinutul lor poate fi considerat o achiziţie a cunoaşterii 
noastre, un rezultat la care s-a ajuns pe baza unui efort de cunoaştere. 

Principala particularitate, din punct de vedere logic, a propoziţiilor 
cognitive este aceea că sunt calificabile ca fiind adevărate sau false. De 
asemenea, sunt singurele enunţuri care pot fi calificate ca fiind adevărate 
sau false. 

In afară de propoziţiile cognitive, operăm cu o mare diversitate de 
alte tipuri de enunţuri: propoziţii interogative (întrebări), propoziţii 
normative (reguli, norme), propoziţii imperative (ordine, comenzi) etc. 

O primă diferenţă legată de utilizarea mai restrînsă, respectiv mai 
largă a propoziţiilor enumerate în raport cu propoziţiile cognitive este 


faptul că nici una din propoziţiile care nu sunt cognitive nu poate fi 
calificată ca fiind adevărată sau falsă (Putem vorbi despre întrebări 
pertinente sau nu, despre imperative adecvate sau nu, despre norme 
restrictive sau nu, dar nu putem atribui valoarea de adevărat sau fals nici 
uneia din aceste propoziţii). 

Legat de raportul dintre propoziţiile cognitive şi celelalte tipuri de 
propoziţii, de reţinut că propoziţiile cognitive au un caracter fundamental: 
pot fi formulate şi utilizate independent de alte tipuri de propoziţii; pe de 
altă parte, celelalte tipuri de propoziţii le presupun, direct sau indirect, pe 
cele cognitive (De exemplu, propoziţiile interogative trebuie întotdeauna 
considerate în raport cu un răspuns posibil la întrebările formulate prin 
ele, iar răspunsurile sunt în mod explicit cognitive). Astfel se explică de ce 
logica elementară se construieşte în legătură cu propoziţiile cognitive. 


2. Funcţia de comunicare 

Această funcţie ţine de faptul că limbajul este instrumentul prin 
care gîndurile născute în mintea subiectului, stările sufleteşti trăite de el 
sunt aduse la cunoştinţa altcuiva. Pornind de aici, putem spune că funcţia 
de comunicare a limbajului poate fi gindită ca o relaţie care se stabileşte 
între două persoane, A şi B, în sensul că A pronunţă sau scrie anumite 
cuvinte, prin care transmite lui B o anumită informaţie. În aceste condiţii, 
A se va numi sursă (emitor de informaţii) a comunicării, iar B se va numi 
destinatar al comunicării (receptor de informaţii). Relaţia de comunicare 
între A şi B este orientată de la A către B (A—B). 


Atunci cînd căutăm să recoltăm informaţii, fie într-o cercetare 
specializată, fie prin lecturi sau prelegeri didactice, trebuie să ţinem 
seama că există trei variante pentru relaţia de comunicare între A şi B, 
trei modalităţi de realizare cu trei rezultate distincte. 

a) Considerăm că A pronunţă anumite cuvinte de care leagă un 
anumit înţeles, iar B, auzind cuvintele pronunţate de A, leagă de ele exact 
acelaşi înţeles. Evident, în acest caz putem vorbi de o situaţie fericită a 
comunicării: comunicarea a avut o reuşită totală. Acesta este idealul 
comunicării: partenerii trebuie să folosească exact acelaşi sens şi aceleaşi 
reguli de semnificaţie. 

b) Recepţionînd cuvintele lui A, B leagă de ele, cel puţin parţial, un 
alt înţeles decit cel utilizat de A. Se poate spune că, de această dată, B nu 
a înţeles exact spusele lui A sau că el a dat un alt înţeles cel puţin unora 
dintre cuvintele lui A. Prin urmare, comunicarea s-a soldat cu confuzie, 
neclaritate din partea lui B în legătură cu spusele lui A şi deci a dus la un 
eşec parţial. 

c) Cînd recepționează cuvintele spuse de A, în mintea lui B se 
naşte un singur gînd: că A a spus ceva, dar nu poate preciza nicicum ce 
anume a spus A. Evident, aceasta este cea mai "neagră" situaţie: B 
neînţelegînd nimic din spusele lui A, comunicarea a eşuat total. 

Din perspectiva bunelor intenţii ale participării la comunicare, ar 
trebui să  identificăm care pot fi cauzele principale care conduc 
comunicarea la un eşec parţial sau total. 

- ignoranţa participanţilor (cel puţin a unuia din doi), situaţie în 


care nu sunt cunoscute sensurile unor cuvinte folosite; 


- felul în care s-a născut limbajul natural şi regulile de semnificaţie, 


cauză mai frecvent întîlnită la nivelul limbajului verbal. Multe cuvinte ale 
limbajului natural au două sau mai multe înţelesuri, şi astfel devine posibil 
ca unul din participanţi să acorde cuvîntului un anume înţeles, iar celălalt 
un alt înţeles. De aici decurge ambiguitatea în utilizarea limbajului 
natural, care nu este exclusă total nici în cazul unui limbaj specializat. 
Numai că în cazul cunoaşterii ştiinţifice, ambiguitatea este pe de o parte 
mai redusă, iar pe de altă parte este ţinută sub control prin introducerea 
de convenţii semantice. 


Funcţiile care tin de latura pragmatică: 


3. Funcţia expresivă 

Termenul "expresiv" are următorul înţeles: enunţurile la care se 
manifestă această funcţie nu comunică neapărat doar informaţie, ci şi 
stări sufleteşti sau convingeri ale celui care le produce. De exemplu, în 
mod natural şi normal, cînd cineva dă nişte informaţii despre un anumit 
obiect, el descrie una sau mai multe proprietăţi ale obiectului (adică 
formulează o propoziţie cognitivă), dar în acelaşi timp dă expresie şi 
convingerii sale conform căreia "crede ce spune", este convins de 
adevărul spuselor sale. 

Legat de acest aspect, ştim că propoziţiile cognitive pot fi 
adevărate sau false. Există situaţii în care anumite persoane, dintr-un 
motiv sau altul, formulează o propoziţie cognitivă falsă şi în acelaşi timp 
manifestă convingerea faţă de ceilalţi că ea ar fi adevărat. Se impune 
astfel să distingem între fals şi minciună. 

Falsul se determină, ca şi adevărul, prin raportarea conţinutului 
propoziției la starea de fapt despre care vorbeşte propoziţia. In situaţia 
descrisă mai sus însă, este vorba despre o atitudine a persoanei 
respective. Minciuna este un fals, dar altceva decit valoarea logică a unei 
propoziţii: este vorba despre un fals intenţionat şi, din acest punct de 
vedere, condamnabilă din punct de vedere moral, juridic etc. 

Prin urmare, atunci cînd comunicăm, trebuie să apelăm la anumite 
instrumente care să ne permită să vedem nu numai dacă propoziţiile 
formulate de interlocutor sunt adevărate sau false, ci şi dacă nu cumva 
convingerea interlocutorului este altceva decit spune el prin intermediul 
acelor propoziţii (acest rol îl au, în chestionare, întrebările de control). 


Există şi enunţuri care nu au decit funcţie expresivă, şi nici o alta în 
plus. Acestea sunt enunţuri simple, scurte (uneori doar interjecţii), prin 
care persoana îşi dezvăluie emoția, frică, durerea etc. 

Funcţia expresivă este dominantă la un anumit tip de limbaj 
neverbal, legat de manifestările umane în anumite situaţii sau contexte, 
cînd mimica, gesturile cuiva nu transmit informaţii, ci dezvăluie stări 
sufleteşti. Pentru a evolua corect atitudinea persoanei, este necesar să se 
ţină seama nu doar de enunţuri, ci şi de mimică, gesturi. 


4. Funcţia direcţional-normativă 
Această funcţie constă în aceea că enunţurile pe care le formulăm 
au în mod prioritar sau exclusiv menirea de a ne îndrepta atenţia spre un 


eveniment iminent (ex: spre un accident pe cale să se întîmple), sau de a 
ne îndruma, de a ne determina un anumit comportament. 

Rolul de a ne induce un anumit comportament, o anumită atitudine 
iese în evidenţă cu prioritate prin două tipuri de enunţuri: propoziţiile 
normative şi propoziţiile imperative. 

Regulile sunt foarte diverse, de la reguli cu statut de norme 
juridice sau morale pînă la reguli aşa-zise tehnice (instrucţiuni de utilizare 
a unor aparate) şi încheind cu regulile de joc şi cu cele care au formă 
transfigurată sub formă de idealuri (care dirijează comportamentul). 


5. Funcţia protocolară 

Această funcţie are o mare valoare socială, deoarece reprezintă un 
instrument pentru cultivarea spiritului de ordine în viaţa socială. Este 
vorba de enunţuri formulate numai cu ocazii speciale (evenimente cu 
importanţă în viaţa individului sau în cea socială), nu sunt formulate în 
alte ocazii şi fac parte din protocolul care se derulează cu prilejul unor 
asemenea evenimente. Exemplu: oficierea unei căsătorii, decernarea de 
titluri onorifice, conferirea de decoraţii etc. Enunţurile de acest fel nu au 
funcţie de cunoaştere şi nici funcţie expresivă. 


6. Funcţia performativă 

Această funcţie este specifică acelor enunţuri prin care persoana 
care le formulează se angajează sau anunţă că doreşte să obţină un 
anumit rezultat. 


